SKRIFTLIG FORESPØRGSEL E-1766/99

af António Campos (PSE) til Kommissionen

(11. oktober 1999)

Om: Den fælles landbrugspolitik

Kommissionens formand forsikrede ved sin indsættelse, at der ville herske fuldstændig gennemsigtighed, når det gjaldt anvendelsen af EUs midler, og at der ville blive samarbejdet med Europa-Parlamentet.

Under henvisning til denne gennemsigtighed og samarbejdsvilje bedes Kommissionen oplyse følgende:

1. Det beløb, der årligt udbetales over EUGFL, Garantisektionen, med angivelse af de 100 vigtigste støttemodtagere i hver medlemsstat.

2. Procentsatsen af de midler, som hver medlemsstat har modtaget fra EUGFL, Garantisektionen, og som er blevet udbetalt til 100 vigtigste støttemodtagere.

3. Antallet af landmænd i hver medlemsstat, der modtager støtte fra EUGFL, Garantisektionen.

4. Antallet af landmænd i hver medlemsstat.

Supplerende svar afgivet på Kommissionens vegne af Franz Fischler

(16. december 1999)

De årlige udgifter under Den Europæiske Udviklings- og Garantifond for Landbruget (EUGFL), Garantisektionen, for regnskabsåret 1998, der er det seneste år, for hvilket der er disponible oplysninger, fordeler sig således på medlemsstaterne:

>TABELPOSITION>

Det ærede medlem henvises for yderligere oplysninger til den 28. finansberetning(1), der er udarbejdet af EUGFL, Garantisektionen, og hvori der findes detaljerede oplysninger for regnskabsåret 1998.

Kommissionen vil imidlertid gerne henlede det ærede medlems opmærksomhed på, at de retsregler, der gælder for bogføringen af EU's landbrugsstøtte på EU-budgettet, specielt den bogføring, der foretages af EUGFL, Garantisektionen (Rådets forordning (EØF) nr. 729/70 af 21. april 1970 om finansiering af den fælles landbrugspolitik(2) og Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget (EUGFL), Garantisektionen, og om ophævelse af forordning (EØF) nr. 2776/88(3)), i vidt omfang uddelegerer opgaverne til medlemsstaternes udbetalende organer. Det er derfor disse udbetalende organer (som medlemsstaterne i øvrigt godkender efter bestemmelserne i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen(4)), som direkte står for administrationen af ansøgningerne om landbrugsstøtte og derfor har alle oplysninger om modtagerne.

Derimod ligger Kommissionen ikke inde med de oplysninger, som det ærede medlem anmoder om. Af hensyn til den kontrol, som Kommissionen skal foretage, tilsender medlemsstaterne Kommissionen de regnskabsoplysninger, der er specificeret i bestemmelserne. Det er muligt at behandle disse oplysninger, således at der foreligger tal for de enkelte støttemodtagere. Imidlertid må Kommissionen ikke videregive disse oplysninger på grund af den beskyttelse af personoplysninger, der er fastsat i EF-traktatens artikel 286 (tidl. artikel 213 B), og som er bindende for EU-institutionerne.

Hvad angår antallet af landbrugere, der i EU modtager landbrugsstøtte, kender Kommissionen antallet af ansøgninger i de enkelte landbrugssektorer (hvilket ikke nødvendigvis svarer til det antal landbrugere, der nyder godt af EU-støtte). Der bør i den forbindelse tages hensyn til, at én og samme landbruger kan ansøge om støtte under forskellige støtteordninger inden for rammerne af den fælles landbrugspolitik.

Det ærede medlem henvises i den forbindelse til den 28. finansberetning, hvori han kan finde de ønskede oplysninger.

Endelig viser Kommissionens oplysninger, at der i EU's landbrugssektor (landbrug, skovbrug, jagt og fiskeri) er beskæftiget 7,434 mio. personer fordelt således på medlemsstaterne:

>TABELPOSITION>

(1) KOM(1999) 568 endelig udg.

(2) EFT L 94 af 28.4.1970.

(3) EFT L 39 af 17.2.1996.

(4) EFT L 158 af 8.7.1995.